Wara sena eċċezzjonalment diffiċli għall-konservazzjoni tal-bijodiversità fid-dinja minħabba l-pandemija tal-coronavirus, l-Unjoni Ewropea, l-ambjentalist u l-attur rebbieħ ta' Academy Award ® Leonardo DiCaprio, u l-Global Wildlife Conservation (GWC), nedew żewġ inizjattivi, biex jipproteġu aħjar il-pjaneta fl-2021, li llum jiswew EUR 34 miljun. Iż-żewġ inizjattivi - ir-Rispons Rapidu għall-Ekosistemi, l-Ispeċijiet u l-Komunitajiet li għaddejjin minn Emerġenza (Rapid RESCUE, Rapid Response for Ecosystems, Species and Communities Undergoing Emergencies) u l-inizjattiva biex jiġi ssalvagwardjat il-Park Nazzjonali ta' Virunga fir-Repubblika Demokratika tal-Kongo - huma eżempju tal-impenn tal-UE li xxerred il-Patt Ekoloġiku tagħha fid-dinja, u l-missjoni tal-GWC li tikkonserva d-diversità tal-ħajja fid-Dinja. Jutta Urpilainen, il-Kummissarju għas-Sħubijiet Internazzjonali, qalet: “Il-bijodiversità hija mhedda fid-dinja kollha; il-pandemija li għaddejja bħalissa tefgħet saħansitra aktar enfasi fuq kemm huwa importanti li nipproteġu l-ekosistemi prezzjużi biex l-organiżmi selvaġġi jiffjorixxu. L-eżistenza tagħna stess tiddependi fuq dan. Ninsab kuntenta li l-GWC flimkien ma' Leonardo DiCaprio qed tingħaqad mal-Unjoni Ewropea biex inżidu l-isforzi tagħna għall-protezzjoni tal-bijodiversità u biex niżguraw irkupru ekoloġiku għan-nies u għall-pjaneta wara l-kriżi tal-COVID-19”. Leonardo DiCaprio qal: “Din is-sena urietna li ninsabu f'punt kritiku għal bidla deċiżiva għall-pjaneta tagħna, u rridu nagħżlu li nipproteġu u nikkonservaw l-organiżmi selvaġġi u l-ekosistemi għall-ġid tagħhom kif ukoll għal saħħitna. Il-pandemija ta' bħalissa, in-nirien qerrieda fl-Amażonja, l-Awstralja, il-Kongo, l-uragani aktar frekwenti u ikbar fil-Karibew, u kriżijiet ambjentali oħra wrew li rridu nerġgħu nistabbilixxu r-relazzjoni tagħna man-natura. Inħossni onorat naħdem mal-Kummissarju Urpilainen, l-UE, u l-GWC biex inwaqqfu dan il-Fond ħalli jiġu implimentati azzjonijiet urġenti ta' konservazzjoni madwar fid-dinja.” Wes Sechrest, il-Kap Xjentist u l-Kap Eżekuttiv tal-Global Wildlife Conservation, qal: “Il-bijodiversità tal-pjaneta tagħna hija l-bażi ta' ekosistemi b'saħħithom li huma essenzjali għal pjaneta b'saħħitha kemm għan-nies u kemm għall-organiżmi selvaġġi. Nistgħu nindirizzaw il-kriżi doppja tal-estinzjoni tal-organiżmi selvaġġi u tat-tibdil fil-klima, u nipprevjenu pandemiji futuri biss billi ninvestu f'soluzzjonijiet ibbażati fuq in-natura, kif qed jagħmlu l-GWC u l-Kummissjoni Ewropea. L-UE qed tgħin billi tagħti eżempju f'dawn l-isforzi globali.” Rapid RESCUE Żoni protetti ġestiti tajjeb huma kritiċi għall-komunitajiet lokali li jgħixu fihom u madwarhom, u għall-pjaneta kollha kemm hi. Dawn jipprovdu għajxien sostenibbli u jappoġġaw ekonomiji sostenibbli, iġibu arja u ilma nodfa, jistabbilizzaw klimi lokali, u jistgħu jgħinu biex jipproteġu lin-nies minn mard żoonotiku. Huma jiżguraw ukoll li jkun hemm fis-seħħ ekosistemi b'saħħithom biex jappoġġaw pjaneta b'saħħitha, li tagħti futur aħjar lin-nies u lill-organiżmi selvaġġi. Appoġġ għall-preservazzjoni tal-Park Nazzjonali ta' Virunga fir-Repubblika Demokratika tal-Kongo (RDK) Il-GWC u l-UE se jipprovdu EUR 4 miljun biex jippreservaw il-Park Nazzjonali ta' Virunga, li hija ż-żona protetta bl-akbar bijodiversità fil-kontinent Afrikan. Din l-azzjoni se tespandi l-kapaċità operattiva tal-Park Nazzjonali ta' Virunga, tappoġġa avvanzi ġodda kbar fir-riabilitazzjoni tal-ħabitats u tippromwovi r-rwol tal-Park fit-tkabbir ekonomiku, il-paċi u l-istabbiltà fil-Lvant tar-RDK. Il-GWC se tipprovdi appoġġ lill-Park permezz tal-għarfien espert tekniku tagħha, b'mod partikolari fil-konservazzjoni tax-xadini, u tmexxi l-avvanz xjentifiku u tekniku, pereżempju permezz ta' kumitat ta' esperti tekniċi. Dan il-kumitat se jkollu l-kompitu li jinforma u jiggwida l-introduzzjoni mill-ġdid tal-gorilli tal-pjanura tal-Lvant, speċi mhedda, lura fil-Park. Virunga tospita l-gorilli famużi tal-muntanji, li rpiljaw mix-xifer tal-estinzjoni, iżda li l-futur tagħhom għal darb'oħra jinsab fil-periklu, flimkien ma' dak ta' speċijiet oħra ta' għasafar, rettili u mammiferi aktar minn kwalunkwe żona oħra protetta tal-Afrika. Il-park kiseb il-fama internazzjonali bis-saħħa ta' dokumentarju investigattiv innominat għal Oscar fl-2014, VIRUNGA, li jirrakkonta l-istorja ta' individwi li jmexxu l-ġlieda kontra t-theddid prinċipali għall-eżistenza tal-park u li jridu jipproteġuh. Is-Sur DiCaprio kien il-produttur eżekuttiv. Informazzjoni ġenerali Il-finanzjament totali tal-UE għall-bijodiversità permezz tal-kooperazzjoni internazzjonali laħaq EUR 1.67 biljun fid-deċennju ta' qabel l-2016. Għall-perjodu ta' finanzjament 2014–2020, l-UE allokat sa EUR 1 biljun għall-bijodiversità u l-ekosistemi, inkluża l-konservazzjoni tal-organiżmi selvaġġi. Parti rilevanti ta' din il-kontribuzzjoni tipprovdi lill-pajjiżi sħab tal-UE b'appoġġ biex jimmaniġġjaw iż-żoni protetti, biex pereżempju jinżammu l-popolazzjonijiet tal-iljunfanti fi stati b'ġurisdizzjoni fuq qasam art fl-Afrika u fl-Asja, u biex tiġi evitata l-kaċċa illegali. Parti sinifikanti minnha ntefqet ukoll fuq il-ġestjoni sostenibbli tal-foresti, li tinkludiu l-isforzi biex jiġi miġġieled il-qtugħ illegali tas-siġar u tiġi evitata d-deforestazzjoni. L-UE hija d-donatur l-aktar importanti u antik tal-Park Nazzjonali ta' Virunga. Sa mill-2014 l-ammont ta' għotjiet tal-UE għall-azzjonijiet li għaddejjin bħalissa huwa ta' EUR 83 miljun. Dan l-appoġġ imur għall-operat tal-Park, għall-idroelettrifikazzjoni ta' Kivu ta' Fuq u għall-iżvilupp ta' prattiki agrikoli sostenibbli. Dawn l-attivitajiet ikkontribwew għall-ħolqien ta' 2,500 impjieg dirett, 4,200 impjieg għall-SMEs tas-settur u 15,000 impjieg indirett fil-ktajjen tal-valur. L-UE, permezz tal-appoġġ għall-bini mill-ġdid tal-infrastruttura u ż-żieda fis-sigurtà tal-park, kif ukoll bit-twaqqif ta' programm ta' taħriġ għall-għassiesa u l-maniġers tal-park, għenet ukoll biex jerġa' jibda t-turiżmu fil-parti tal-Lvant tar-Repubblika Demokratika tal-Kongo, b'impatt pożittiv fuq il-ħolqien tal-impjiegi u tar-riżorsi (madwar EUR 1.6 miljun f'tariffi annwali, qabel il-COVID-19). L-ekoturiżmu huwa sors vitali ta' dħul għall-gvernijiet, il-komunitajiet lokali u ż-żoni protetti. Bil-kriżi tal-COVID-19, il-parks tilfu t-turisti u mhumiex kapaċi jħallsu għas-salarji tal-persunal, u b'hekk dawn il-postijiet kritiċi u l-organiżmi selvaġġi li jgħixu fihom spiċċaw bla protezzjoni. Dan jista' jwassal għal żieda drammatika fl-attivitajiet illegali u ambjentalment qerrieda, bħall-kaċċa illegali, it-tħaffir fil-minjieri, it-trobbija tal-bhejjem, u t-traffikar ta' organiżmi selvaġġi. Il-GWC, organizzazzjoni ewlenija għall-konservazzjoni u r-riabilitazzjoni tal-bijodiversità, tidentifika postijiet kritiċi għas-saħħa tal-pjaneta u għas-sussistenza tal-bijodiversità u tan-nies (il-persunal tal-parks, il-popolazzjonijiet lokali u l-komunitajiet), fiż-żoni protetti u madwarhom li jkunu jeħtieġu appoġġ urġenti wara kriżi jew sitwazzjoni mhux prevista. Fost l-eżempji reċenti tal-inizjattivi ta' rispons rapidu tal-GWC hemm l-appoġġ lis-sħab lokali waqt in-nirien katastrofiċi tal-2019 fl-Amażonja kollha. It-tim tagħhom ta' primatologi u l-esperti fil-ġestjoni ta' żoni protetti joffri esperjenza konsiderevoli marbuta mal-konservazzjoni u r-riċerka tal-primati l-kbar. Is-Sur DiCaprio ilu żmien twil promotur tal-kwistjonijiet ambjentali bħalma huma t-tibdil fil-klima, il-konservazzjoni tal-organiżmi selvaġġi, il-protezzjoni tal-bijodiversità u aktar. Huwa l-kofundatur ta' Earth Alliance, organizzazzjoni maħluqa biex tattiva u timmobilizza rispons globali kontra t-theddid urġenti li qed tiffaċċja l-pjaneta tagħna. Sal-lum, permezz tal-isforzi filantropiċi tiegħu, is-Sur DiCaprio pprovda aktar minn USD100 miljun f'għotjiet għal diversi ta' programmi u proġetti. Għal aktar informazzjoni Azzjoni globali tal-UE dwar il-preservazzjoni tal-ekosistemi u l-bijodiversità Ir-rispons tal-UE għall-Kriżi tal-COVID-19